Yhteisöjen ensimmäisen oikeusasteen tuomioistuimen määräys (viides jaosto) 30 päivänä syyskuuta 1997. - Federazione nazionale del commercio oleario (Federolio) vastaan Euroopan yhteisöjen komissio. - Maatalous - Yhteiset markkinajärjestelyt - Oliiviöljy - Kulutustuki - Asetus (EY) N:o 887/96 - Kumoamiskanne - Taloudellisten toimijoiden yhdistys - Tutkimatta jättäminen. - Asia T-122/96.



Oikeustapauskokoelma 1997 sivu II-01559



Tiivistelmä



Avainsanat

Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Asetus, jossa säädetään oliiviöljyn kulutustukijärjestelmän yhteydessä seuraamusjärjestelmästä yhteisön lainsäädännön rikkomistapauksissa - Kanne, jonka on nostanut hyväksyttyjä yrityksiä edustava, ammatilliseksi yhteisöksi tuen soveltamisen yhteydessä hyväksytty yhdistys - Tutkimatta jättäminen

(EY:n perustamissopimuksen 173 artiklan 4 kohta ja 189 artikla; neuvoston asetuksen (EY) N:o 887/96 1 artikla)

Tiivistelmä

Taloudellisten toimijoiden yhdistyksen, jonka jäsenvaltio on hyväksynyt ammatilliseksi yhteisöksi oliiviöljyn kulutustuen soveltamisen yhteydessä, sellaista kumoamiskannetta ei oteta tutkittavaksi, joka on nostettu tämän järjestelmän soveltamista koskevista yksityiskohtaisista säännöistä annetusta asetuksesta (EY) N:o 887/96, siltä osin kuin sen 1 artiklassa säädetään hyväksyttyjä pakkausyrityksiä koskevasta seuraamusjärjestelmästä silloin, kun öljy, jonka osalta tukea on myönnetty, ei vastaa yhteisön lainsäädännössä määriteltyjä tuen saannin edellyttämiä ominaisuuksia.

Kyseinen asetus on näet luonteensa ja sisältönsä puolesta normatiivinen, eikä se ole perustamissopimuksen 189 artiklassa tarkoitettu päätös, sillä vaikka niiden pakkausyritysten lukumäärä, jotka saivat kulutustukea asetuksen antamisen ajankohtana, on rajallinen, asetuksessa säädetään sellaisten seuraamusten soveltamisesta, jotka perustuvat objektiiviseen tilanteeseen eli siihen, että oliiviöljyn ilmoitettu laatu ja/tai tyyppi ei vastaa siihen sovellettavan säädöksen mukaista laatua ja/tai tyyppiä, ja tämä tilanne on määritelty ottaen huomioon asetuksen tarkoitus eli petosten ehkäiseminen ja torjuminen suhteutettuna rikkomisen vakavuuteen ja asetuksesta aiheutuu oikeusvaikutuksia yleisesti ja abstraktisti määritellyille henkilöryhmille.

Kanteen kohteena oleva asetus ei vaikuta kyseessä olevan yhdistyksen asemaan sille tunnusomaisten erityispiirteiden tai sellaisen tosiasiallisen tilanteen takia, jonka perusteella se erottuu kaikista muista siten, että asetuksen voitaisiin katsoa koskevan yhdistystä erikseen perustamissopimuksen 173 artiklan neljännessä kohdassa tarkoitetulla tavalla. Ensinnäkään missään oliiviöljyn kulutustukea koskevassa säädöksessä kantajan kaltaisille ammatillisille yhteisöille ei anneta prosessuaalisia oikeuksia, ja ammatilliset järjestöt eivät tältä osin voi vedota kansallisessa lainsäädännössä niille annettuihin erityisiin tehtäviin. Toiseksi rajallisesta määrästään huolimatta ne pakkausyritykset, jotka ovat yhdistyksen jäseniä ja joita asetus koskee, ovat samanlaisessa asemassa kuin mikä tahansa yritys, joka voi ryhtyä toimimaan oliiviöljyn pakkausmarkkinoilla ja hakea kulutustukea. Kolmanneksi kyseinen asetus ei vaikuta kantajan omiin etuihin yhdistyksenä, eivätkä sen institutionaaliset tehtävät tai sen asema yhdistyksenä, jonka tehtävänä on maksaa tukea jäsenilleen, voi myöskään yksilöidä sitä riittävästi.

Lisäksi se seikka, että tiettyjen yritysten etuja edistävän yhdistyksen nostaman kumoamiskanteen tutkittavaksi ottaminen riippuu asiaan sovellettavista oikeussäännöistä - eli siitä, että yhdistys voidaan yksilöidä tietyssä yhteydessä sillä perusteella, että se on osallistunut kyseisen säädöksen antamista edeltäneeseen hallinnolliseen menettelyyn, kun taas muussa yhteydessä yhdistystä ei voida yksilöidä, koska tällaista osallistumista koskevaa säännöstä ei ole - ei voi merkitä yhdenvertaisuusperiaatteen loukkaamista, koska ei ole näytetty toteen, että yhteisön lainsäätäjä olisi näin menetellessään loukannut yhteisön oikeuden yleisiä periaatteita kuten oikeutta tulla kuulluksi. Normatiivisten toimenpiteiden valmistelumenettely tai kyseiset toimenpiteet itsessään eivät kuitenkaan yleisesti sovellettavina toimenpiteinä edellytä näiden periaatteiden perusteella sitä, että kyseessä olevat henkilöt ja/tai yhdistykset osallistuvat näiden säädösten antamiseen, koska niiden poliittisten tahojen, jotka antavat perustamissopimuksen nojalla nämä säädökset, oletetaan edustavan näiden henkilöiden ja/tai yhdistysten etuja.